KOMISIJOS REGLAMENTAS (EB) Nr. 393/2006
2006 m. kovo 6 d.
atidarantis česnakų autonominę tarifų kvotą ir numatantis jos valdymą nuo 2006 m. balandžio 1 d.
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo aktą, ypač į jo 41 straipsnio pirmąją pastraipą,
kadangi:
(1)
Komisijos reglamentu (EB) Nr. 1870/2005 (1) atidaroma iš trečiųjų šalių importuojamų česnakų tarifų kvota ir nustatomas šios kvotos valdymas bei įvedama kilmės sertifikatų sistema.
(2)
Reglamente (EB) Nr. 1870/2005 numatomos pereinamojo laikotarpio priemonės, kuriomis leidžiama Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos (toliau - naujųjų valstybių narių) importuotojams pasinaudoti kvotomis. Šių priemonių tikslas - atskirti tradicinius importuotojus nuo naujų importuotojų iš naujųjų valstybių narių ir pritaikyti referencinio kiekio sąvoką, kad šie importuotojai galėtų pasinaudoti sistema.
(3)
Siekiant užtikrinti išsiplėtusios Bendrijos rinkos aprūpinimo tęstinumą, atsižvelgiant į naujųjų valstybių narių ekonomines tiekimo sąlygas, vyravusias iki įstojimo, turėtų būti atidaryta autonominė ir laikina šviežių arba šaldytų česnakų, kurių KN kodas yra 0703 20 00, importo tarifų kvota.
(4)
Ši nauja tarifų kvota turi būti laikina ir negali nulemti dėl naujųjų valstybių narių įstojimo Pasaulio prekybos organizacijos (PPO) kontekste vykstančių derybų.
(5)
Šiame reglamente numatytos priemonės atitinka Šviežių vaisių ir daržovių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Nuo 2006 m. balandžio 1 d. atidaroma 4 400 tonų Bendrijos importui skirtų KN kodu 0703 20 00 klasifikuojamų šviežių arba šaldytų česnakų autonominė tarifų kvota (toliau - autonominė kvota), kurios eilės numeris 09.4066.
2. Ad valorem tarifo dydis, taikomas produktams, importuojamiems pagal autonominę kvotą sudaro 9,6 %.
2 straipsnis
Reglamentas (EB) Nr. 1870/2005 naujosiose valstybėse narėse taikomas autonominei kvotai valdyti pagal to reglamento nuostatas.
Tačiau Reglamento (EB) Nr. 1870/2005 1 straipsnio, 4 straipsnio 2 dalies, 6 straipsnio, 7 straipsnio 2 dalies, 8 straipsnio 3 ir 6 dalių, 9 straipsnio pirmos pastraipos bei 10 straipsnio 1 ir 2 dalių nuostatos nėra taikomos autonominei kvotai valdyti.
3 straipsnis
Pagal autonominę kvotą išduotų importo licencijų (toliau - licencijos), galiojimo laikas apribojamas iki 2006 m. birželio 30 d.
Reglamente (EB) Nr. 1870/2005 licencijos laikomos „A“ licencijomis.
24 licencijos langelyje įrašomas vienas iš I priede esančių įrašų.
4 straipsnis
1. Importuotojai gali pateikti licencijų paraiškas valstybių narių kompetentingoms institucijoms per penkias darbo dienas nuo šio reglamento įsigaliojimo dienos.
Licencijų paraiškos 20 langelyje turi būti vienas iš II priede esančių įrašų.
2. Importuotojo pateiktoje licencijų paraiškoje prašomas kiekis negali viršyti 10 % autonominės kvotos.
5 straipsnis
Autonominė kvota paskirstoma taip:
-
70 % tradiciniams importuotojams,
-
30 % naujiems importuotojams.
Jei viena iš importuotojų kategorijų nepanaudoja viso jai skirto kiekio, likutis gali būti skiriamas kitai kategorijai.
6 straipsnis
1. Septintą darbo dieną po šio reglamento įsigaliojimo valstybės narės praneša Komisijai apie kiekius, kuriems buvo prašoma licencijų.
2. Licencijos išduodamos dvyliktą darbo dieną po šio reglamento įsigaliojimo su sąlyga, kad Komisija nesiėmė konkrečių priemonių pagal 3 dalį.
3. Jei, remdamasi pagal 1 dalį pateiktais pranešimais, Komisija nustato, kad licencijų paraiškose prašomas kiekis viršija importuotojų kategorijai skirtus kiekius pagal 5 straipsnį, Komisija reglamentu atitinkamoms paraiškoms nustato vienodą procentinį sumažinimo dydį.
Tokiu atveju licencijas išduoda kompetentingos valdžios institucijos trečią darbo dieną po pirmoje pastraipoje nurodyto reglamento įsigaliojimo. Reglamento (EB) Nr. 1870/2005 11 straipsnis taikomas mutatis mutandis.
7 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2006 m. kovo 6 d.